Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: rendjét, vagy akadályozná feladat- és hatáskörének illetéktelen befolyástól mentes gyakorlását, szolgálati titokká minősíthető. (A minősítés formai és tartalmi kritériumait az államtitokról és a szolgálati titokról szóló 1995. évi LXV. törvény
Paragraph Index: 1149

5. A közérdekűség elsősorban az alapadatokra, valamint az adatkezelő alaptevékenységéhez tartozó, amúgy is rendelkezésére álló feldolgozott adatokra vonatkoztatható. Az adatok kivonatolására, összesítésére, feldolgozására, aggregátumok készítésére — ha az nem tartozik az adatkezelő alapfeladatához vagy nem áll eleve rendelkezésére — az adatkezelő nem kötelezhető. Az adatkezelőnek ugyanakkor törekednie kell arra, hogy a rendelkezésére álló adatokat közérthető módon, felhasználásra alkalmas formában közölje a kérelmezővel. Egyes állami adatkezelők jogszerűen vállalhatnak kutatási megbízást; módjuk van tehát arra, hogy a kérelmező adatigényét ilyen módon elégítsék ki. Jogvita esetén vagy az adatszolgáltatási gyakorlat ellenőrzésekor mindenképpen megvizsgálandó, hogy a kutatási megbízásra rábírás érdekében az adatkezelő nem tart-e vissza egyébként egyszerűen kiadható közérdekű adatokat.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes